ນາຍົກ ຍີ່ປຸ່ນ ເດີນທາງມາ ສຫລ ໃນການຢ້ຽມຢາມ ທີ່ເນັ້ນຢ້ຳ ສາຍພົວພັນ ດ້ານຄວາມໝັ້ນຄົງ ແລະເສດຖະກິດ 
ສຫລ ແລະ ຢີ່ປຸ່ນ ເປີດຕົວຫຼັກຊີ້ນຳ ທີ່ໄດ້ຮັບການປັບປຸງ ໃຫ້ດີຂຶ້ນ ກ່ຽວກັບນະໂຍບາຍ ປ້ອງກັນປະເທດ ທີ່ສະທ້ອນເຖິງບົດບາດ ທີ່ໃຫຍ່ຂຶ້ນຂອງຢີ່ປຸ່ນ.
ເວລານີ້ ນາຍົກລັດຖະມົນຕີ ຢີ່ປຸ່ນທ່ານ Shinzo Abe ກຳລັງຢູ່ ທີ່ນະຄອນ Boston ໃນການເລີ່ມຕົ້ນຢ້ຽມຢາມສີ່ລັດຂອງສະຫະ ລັດອາເມຣິກາ ເຊິ່ງລວມທັງ ການສົນທະນາກັບປະທານາທິບໍດີ ບາຣັກ ໂອບາມາ ທີ່ທຳນຽບຂາວ ໃນວັນອັງຄານມື້ອື່ນ ແລະ ການກ່າວປາໄສທີ່ບໍ່ເຄີຍມີມາກ່ອນ ຕໍ່ກອງປະຊຸມຮ່ວມ ຂອງ ລັດຖະສະພາ ໃນມື້ວັນພຸດ ການຢ້ຽມຢາມເຊິ່ງມີຂຶ້ນ ໃນໂອກາດ ວັນຄົບຮອບ 70 ປີ ຂອງການສິ້ນສຸດຂອງສົງຄາມໂລກຄັ້ງທີ 2 ທີ່ໃກ້ຈະມາເຖິງ ເປັນການເນັ້ນຢ້ຳເຖິງສາຍພົວພັນທາງດ້ານ ຄວາມໝັ້ນຄົງ ແລະ ເສດຖະກິດທີ່ມີການປ່ຽນແປງໄປເລື້ອຍໆ ລະຫວ່າງສະຫະລັດ ແລະ ຢີ່ປຸ່ນ ການຢ້ຽມຢາມຂອງທ່ານ Abe ມີຂຶ້ນ ໃນຂະນະທີ່ເຈົ້າໜ້າທີ່ອະວຸໂສສະຫະລັດ ແລະ ຢີ່ປຸ່ນ ເປີດຕົວຫຼັກຊີ້ນຳ ທີ່ໄດ້ຮັບການປັບປຸງໃຫ້ດີຂຶ້ນ ກ່ຽວກັບນະໂຍບາຍດ້ານປ້ອງກັນປະເທດ ທີ່ສະທ້ອນເຖິງບົດບາດ ທີ່ໃຫຍ່ຂຶ້ນຂອງຢີ່ປຸ່ນ ໃນການປ້ອງກັນຕົນເອງ ຫົວໜ້າຫ້ອງການ ກິດຈະການເອເຊຍ ຂອງສະພາຄວາມໝັ້ນຄົງສະຫະລັດ ທ່ານ Evan Mederiros ກ່າວ ເມື່ອວັນສຸກຜ່ານມານີ້ ວ່າ ການປັບປຸງໃໝ່ ໃນຫຼັກຊີ້ນຳດັ່ງກ່າວ ເຊິ່ງເປັນຄັ້ງທຳອິດ ນັບຕັ້ງ ແຕ່ປີ 1997 ມາ ຈະເປັນການແຜ່ຂະຫຍາຍບົດບາດ ຂອງຢີ່ປຸ່ນອອກຢ່າງມີຄວາມໝາຍ ໃນກຸ່ມພັນທະມິດ ແລະ ກະກຽມກົນໄກ ໃຫ້ຢີ່ປຸ່ນເພື່ອສະໜອງການສະໜັບສະໜຸນ ໃຫ້ແກ່ ກອງກຳລັງສະຫະລັດ ຢ່າງກວ້າງຂວາງຂຶ້ນ